b'\n_START_ARTICLE_\nMops\n_START_SECTION_\nDlaka\n_START_PARAGRAPH_\nKratkodlaki ko\xc5\xbeuh je lahko \xc4\x8drne, srebrne, mareli\xc4\x8dne ali krem barve. Izpadanje dlake je mo\xc4\x8dno skozi vse leto, kratka, trda dlaka pa se rada prime tako na obla\xc4\x8dila kot na pohi\xc5\xa1tvo.\n_START_SECTION_\nNega in zdravstvene te\xc5\xbeave\n_START_PARAGRAPH_\nPasma je nagnjena k prekomerni telesni te\xc5\xbei, kar lahko prepre\xc4\x8dimo z ustrezno dietno prehrano in rednim gibanjem. Za dnevno nego pasma ni posebno zahtevna, v \xc4\x8dasu menjave dlake pa se priporo\xc4\x8da redno krta\xc4\x8denje. _NEWLINE_Mopsi so dovzetni za po\xc5\xa1kodbe o\xc4\x8di, kot npr. odrgnine ro\xc5\xbeenice ali entropij. Prav tako imajo stisnjene dihalne poti, zato imajo mnogi te\xc5\xbeave z dihanjem ali pa niso zmo\xc5\xbeni regulirati telesne temperature s sopihanjem. Mopsova normalna telesna temperatura se giblje med 38 \xc2\xb0C in 39 \xc2\xb0C. \xc4\x8ce se temperatura dvigne do 41 \xc2\xb0C, se potreba po kisiku mo\xc4\x8dno pove\xc4\x8da, potrebna pa je takoj\xc5\xa1nja ohladitev. \xc4\x8ce dose\xc5\xbee 42 \xc2\xb0C, lahko za\xc4\x8dnejo odpovedovati organi._NEWLINE_Mopsi imajo podalj\xc5\xa1ano nebo. Kadar so vznemirjeni, lahko za\xc4\x8dnejo hitro sopihati in smr\xc4\x8dati, kar imenujemo \xc2\xbbvzvratno kihanje\xc2\xab, pri \xc4\x8demer pa obi\xc4\x8dajno ne gre za ni\xc4\x8d nevarnega._NEWLINE_Na obrazu imajo gube, ki jih je potrebno redno \xc4\x8distiti, da prepre\xc4\x8dimo dra\xc5\xbeenje in vnetje. _NEWLINE_Skoraj 64\xc2\xa0% mopsov ima neobi\xc4\x8dajno obliko kol\xc4\x8dnega sklepa na zadnjih nogah, kar imenujemo displazija kolkov. _NEWLINE_Zaradi omenjenih genetskih zdravstvenih te\xc5\xbeav je izjemno pomembno, da mopsa kupimo pri preverjenih vzrediteljih, ki lahko zagotovijo zdravje mladi\xc4\x8dkovih prednikov.\n_START_SECTION_\nZna\xc4\x8daj\n_START_PARAGRAPH_\nMops je zelo inteligenten, dru\xc5\xbeaben, ljube\xc4\x8d in velja za zvestega dru\xc5\xbeabnika in ne za \xc4\x8duvaja. Pasma je pogosto opisana z latinsko frazo\xc2\xa0\xc2\xbbmultum in parvo\xc2\xab, ki pomeni \xc2\xbbveliko v malem\xc2\xab\xc2\xa0oz. \xc2\xbbveliko psa v majhnem telesu\xc2\xab, kar se nana\xc5\xa1a na mopsovo izjemno in o\xc4\x8darljivo osebnost, kljub temu da je majhen. So intuitivni in ob\xc4\x8dutljivi glede razpolo\xc5\xbeenja njihovega lastnika in mu \xc5\xbeelijo ustre\xc4\x8di. Mopsi so igrivi in u\xc5\xbeivajo v \xc4\x8dlovekovi dru\xc5\xbebi. \xc5\xbdelijo si lastnikove pozornosti in ljubezni, zato mu radi sledijo naokrog.\n_START_SECTION_\nDru\xc5\xbeabnost\n_START_PARAGRAPH_\nMopsi se dobro razumejo z drugimi pasmami in ostalimi hi\xc5\xa1nimi ljubljen\xc4\x8dki. So trmasti, a le redko agresivni, zato so primerni za dru\xc5\xbeine z otroki. Radi imajo otroke in so dovolj vzdr\xc5\xbeljivi za igro z njimi. Ker so precej nezahtevni, kar se ti\xc4\x8de potreb po aktivnosti, pa so lahko odli\xc4\x8dni dru\xc5\xbeabniki tudi starej\xc5\xa1im ljudem in manj aktivnim posameznikom. Primerni so tudi za neizku\xc5\xa1ene pasje lastnike. _NEWLINE_Zase zahtevajo veliko pozornosti in so lahko ljubosumni, ko je pozornost njihovega gospodarja namenjena komu drugemu in ne njim.\n_START_SECTION_\nPrimeren bivalni prostor\n_START_PARAGRAPH_\nMops potrebuje redne sprehode, vendar malo prostora, zato je primeren za bivanje v stanovanju. Zelo slabo prena\xc5\xa1a visoke temperature, ne mara pa tudi hudega mraza. Najraje spi v \xc4\x8dlovekovi bli\xc5\xbeini.\n_START_SECTION_\nGibanje\n_START_PARAGRAPH_\nPri ni\xc5\xbejih temperaturah mopsi u\xc5\xbeivajo v preganjanju in igranju na prostem, v vro\xc4\x8dem vremenu, pa psa ni priporo\xc4\x8dljivo predolgo pustiti na prostem. Zato mu priskrbimo hladen in sen\xc4\x8den prostor, kamor se lahko umakne.\n_START_SECTION_\nZgodovina pasme\n_START_PARAGRAPH_\nMops velja za eno najstarej\xc5\xa1ih pasem na svetu, ki izvira iz Kitajske in se je pojavila \xc5\xbee pred 6. stoletjem pr. n. \xc5\xa1t. Takrat so bili spremljevalci kraljevih dru\xc5\xbein na Kitajskem. Te so jih visoko cenile, zato so mopsi \xc5\xbeiveli v razko\xc5\xa1ju, varovali pa so jih celo vojaki. Kasneje se je pasma raz\xc5\xa1irila po celi Aziji. V Tibetu so bili mopsi hi\xc5\xa1ni ljubljen\xc4\x8dki budisti\xc4\x8dnih menihov. Indijski trgovci so jih v 16. stoletju prinesli v Evropo, in sicer najprej na Nizozemsko, kjer naj bi postal uradni pes rodbine Orange-Nassau, saj je mops re\xc5\xa1il \xc5\xbeivljenje princu. Sprva so bili priljubljeni med plemi\xc4\x8di in aristokrati. V naslednjih stoletjih so se raz\xc5\xa1irili tudi v Francijo, Veliko Britanijo, \xc5\xa0panijo in Italijo.'